35. ΠΡΟΕΔΡΙΚΟ ΔΙΑΤΑΓΜΑ υπ’ αριθ. 200 της 12/16 Ιουν. 1987 (ΦΕΚ Α΄93) Μεταφορά αρμοδιοτήτων, υπηρεσιών και οργάνων από το Υπουργείο Εμπορίου στο Υπουργείο Εθνικής Οικονομίας. Έχοντας υπόψη: 1.Το άρθρ. 24 παρ. 4 του Νόμ.1558/85 «Κυβέρνηση και Κυβερνητικά Όργανα» (ΦΕΚ Α΄137). 2.Τη με αριθ. 279/1987 γνωμοδότηση του Συμβουλίου της Επικρατείας με πρόταση του Πρωθυπουργού, αποφασίζουμε: Άρθρ.1.-1.Στο Υπουργείο Εθνικής Οικονομίας μεταφέρονται οι ακόλουθες αρμοδιότητες υπηρεσίες και όργανα από το Υπουργείο Εμπορίου: α)Η Επιτροπή Κεφαλαιαγοράς με τις αρμοδιότητές της, όπως προβλέπονται στο άρθρ. 12 του Α.Ν.148/1967 (ΦΕΚ Α΄173/9.10.67) όπως τροποποιήθηκε με το άρθρ. 2 του Νόμ. 316/1976 (ΦΕΚ Α΄110). Ο Γραμματέας της Επιτροπής Κεφαλαιαγοράς ορίζεται εφεξής μεταξύ των υπαλλήλων του Υπουργείου Εθνικής Οικονομίας. β)Το Τμήμα Επιτροπής Κεφαλαιαγοράς με τις αρμοδιότητές του, όπως ορίζεται στο άρθρ. 13 παρ. 2 περίπτ. γ΄ του Π.Δ. 607/76 (ΦΕΚ Α΄ 224) χωρίς το προσωπικό, το οποίο μετονομάζεται σε Γραφείο Γραμματειακής Εξυπηρέτησης και υποστήριξης της Επιτροπής Κεφαλαιαγοράς και ανήκει εφεξής στο Τμήμα Κεφαλαιαγοράς της Διεύθυνσης Πιστωτικής και Δημοσιονομικής Πολιτικής του Υπουργείου Εθνικής Οικονομίας. Άρθρ.2.-1.Όπου στο Νόμ. 316/1976 αναφέρεται ο Υπουργός Εμπορίου νοείται από τη δημοσίευση του παρόντος ο Υπουργός Εθνικής Οικονομίας. 2.Οι δαπάνες λειτουργίας της Επιτροπής Κεφαλαιαγοράς βαρύνουν τον προϋπολογισμό του Υπουργείου Εθνικής Οικονομίας. Οι σχετικές πιστώσεις που έχουν ήδη προβλεφθεί στον προϋπολογισμό του Υπουργείου Εμπορίου μεταφέρονται στον τακτικό προϋπολογισμό του Υπουργείου Εθνικής Οικονομίας. Άρθρ.3.-Η ισχύς του παρόντος αρχίζει με τη δημοσίευσή του στην Εφημερίδα της Κυβερνήσεως. 